Za miesiąc feryje toż już teraz co nikierzy myślom ło tym kaj wsyłać swoji dziecka na feryje, żeby dobrze wypoczyny .A jak to piyrwej było jak bajtle niy mogły jechać na kolonie czy tyż s Łojcami na wypoczynek dowiycie sie s poniższych spomniyń.
Feryje na wsi
Pamiyntom jak żech była takim bajtlym a mogłach mieć tak ze jedynoście abo dwanoście lot moja starka chowali gynsi, kury i kaczki. U nas jak i wszyndy na cołkim Ślonsku a możno i w cołki Polsce jak sie miało dziołcha to trza jom było jakoś wywianować .
Toż też starka chowali te gynsi kejby usypać pierzyna s puchu dlo ciotki kero miała się wydać .Tych gynsi była tako srogo gromadka .Toż jo miała paś te gynsi we feryje. Boł u nas taki stow Papiyrok a za nim łonka. My na to padali grubski ,bo to były pola kere noleżały kedyś do gruby .Konsek łod tego stawu i łonki po wojnie zbudowali taki osiedle dlo chopow i ich familiji kerzy przijechali do roboty na gruba ze Polski. A Ci karlusy nieżyniate miyszkali na bykowni tj w Domu Górnika i godali na nich Espyjoki .Do nas to było taki szpetne miano,ale to już inszo inszoś ło kierej nie byda tu godać. Jak żech już spomniała we feryje wczas rano dostałach łod starkli pora krajiczkow chleba herbata do flaszki, deka, żebych se mogła siednoć, kij do rynki i wyganiałach te gensi na cołki dziyń .Było nas pora bo i dziołchy łod somsiadow tyż ,a jak wto przijechoł na feryje to tyż rod s nami szoł paś te gynsi. Nie było to daleko łod chałupy ,ale tak już się przijyno ,że jak prziszło połednie i na kościele biły zwony na Anioł Pański to my czakali aż starka przijedzie na kole ze łobiadym.Jako my mieli uciecha ,a jak tyn łobiod smakowoł .Była to maślonka abo kiszka tj zsiadłe mlyko ze zimiokami pomaszczono masłym łod krowy. My jedli aż nom się trzynsły uszy. Nie powiym że my się yno łobijali. Musieli my tyż te gynsi wachować żeby kaj nie uciykły do stawu .Wiycie my łonczyli jak to padajom przijymne s pożytecznym. Mieli my to taki feryje na świyżym lufcie i to nad wodom, bo my się tyż mogli wykompać.,Nieroz to my siedzieli s wyndkorzami kerzy łowili tam ryby ,ale te gynsi my wachowali na smiana raz jedni a roz drudzy kejby nom kaj nie uciykły, bo starka by sie łokropnie nerwowała. Wele tego stawu i tej łonki boł taki las w kerym bez lato we sobota i niedziela były taki festiny ze gruby. Grała tam tyż orkestra i ludzie byli jacyś insi weselsi.Stoła tam tyż tako budka teraz nazywo się to przepompownia a my jak to taki frelki i karlusy ,bo Ci tyż przichodzili do nas pozolytować lotali my ku tej budce kejby podglondać tego gościa keryn tam wachowoł .Tyn gościu boł łasy na baby i co kwila tam keroś ku nimu prziszła.A my żeby ło tym nie pedzieli nikomu to tyn gościu doł se nom popływać łodkom po stawie .Tom łodkom to my pływali na zmiana po dziesiyń abo piytnoście minut. Roz a miało się już ku wieczorowi przijechali do tego lasa nad tym stawym Cygany. Rozłożyli se tam obóz. A były to czasy kedy te Cygany wyndrowali po wsiach. Toż my też wyznaczyli wachta przi tych gynsiach i polecieli my tam do tych Cyganow. Byli my strasznie ciekawi jak żyjom tacy ludzie.Łokropnie nom się podobały te kiecki łod tych Cygonek. A wiycie jak Łoni się wadzili miyndzy sobom ło mało się nie pobili ło tako młodo Cygoneczka ,kero łojcowie chcieli wydać a łona nie chciała .Ludzie s naszej wsi nie byli radzi tym Cyganom bo padali że kradnom kury i łokrodajom ludzi.Możno i tak było bo władze ich przegoniły .Ny mieli pozwolynio kejby w tym lesie mogli być pora dni. Taki to były czasy . Jedyn dziyń strasznie się mroczyło .Toż my zgonili te gynsi wartko ,żeby jich zakludzić do chałupy bo my się strasznie boli ulichy. Nie zapomna tego do końca życio jak żech się wylynkała. Te gynsi wlazły mi pod taki drot kolczasty .Trza Wom wiedzieć że konszczyczek łod naszej chałupy na polach pod lasym kerym się nazywoł Rajszczok była jakoś budowa. Były tam postawione szopy i jeszcze coś .Teraz tam stoji oczyszczalnia ściekow. Nie wiym możno już wtedy jom budowali a te gynsi jak mi wlazły na ta budowa to jo pod tym drotym kerym była łogrodzono lazła po te gynsi. Wtedy zaczyno loć i żgrzmieć a jo się tak wylynkała żech łostawiła te gynsi i s bekiym poleciała do chałypy .Ludzie padali że na drot abo jak je coś s żelaza moge uderzyć.. Potym starzik przignali te gynsi do chałupy ale baz gonsiora kerym kajś się zawieruszoł .Łod tego czasu jak yno zaczyno się mroczyć to zarozki my uciekali s tom gowiedziom do chałupy. Ale co my przeżyli co my se połoglondali i co to były za feryje s gynsiami
nie zapomna do końca życio A na koniec feryji moja starka wziyna mje na torg do Rybnika i dycko mi coś kupiła Roz boł to cwiter roz jakoś kecka czy taki piykne lakierki i taszka na łodpust .A i jo była łokropnie rada żech se coś zarobiła. No niy były to piyniondze ale te lonty w kerych żech potym paradowała. Moji starki ni ma już pora rokow i łokropnie mi się za niom cni bo łona jak przichodziła potym do mje jak żech już była wydano to dyckospominała te gynsi .dzisiej momy insze czasy Jak dziołcha się wydowo do dowajom rozmańte geszynki a pierzina już niy je w modzie .Młodzi jadom do marketu i kupujom gotowa kołdra.Wiycie mje tych czasow je trocha żol My mieli feryje z gynsiami na wsi i my byli radzi . A te nasze dziecka czy wnuki bydom rozprowiały swojim bajtlom jaki łoni mieli feryje że jeździły na kolonie i na wywczasy I też bydom rade . Jo se tak tera myśla że tyn świat idzie do przodku i my muszymy się s tym pogodzić Taki je przeca zyci no ni.
Regina Sobik
szl_Latn szl_Latn szl_Latn szl_Latn szl_Latn vec_Latn